b'\n_START_ARTICLE_\nL\xc3\xa1szl\xc3\xb3 Moholy-Nagy\n_START_PARAGRAPH_\nL\xc3\xa1szl\xc3\xb3 Moholy-Nagy (1895\xe2\x80\x931946) oli unkarilainen taidemaalari, muotoilija ja valokuvaaja. H\xc3\xa4n toimi professorina Bauhaus-koulussa. _NEWLINE_Moholy-Nagy syntyi unkarinjuutalaiseen perheeseen, ja oli alkuper\xc3\xa4iselt\xc3\xa4 nimelt\xc3\xa4\xc3\xa4n L\xc3\xa1szl\xc3\xb3 Weisz. H\xc3\xa4n vaihtoi saksanjuutalaisen sukunimens\xc3\xa4 unkarilaisen enonsa nimeen Nagy, ja lis\xc3\xa4si siihen my\xc3\xb6hemmin liitteen Moholy kotikaupunkinsa Moholyn mukaan. H\xc3\xa4n opiskeli lakia Budapestissa ja osallistui ensimm\xc3\xa4iseen maailmansotaan. Sen j\xc3\xa4lkeen h\xc3\xa4n oli Wieniss\xc3\xa4, miss\xc3\xa4 sai ensimm\xc3\xa4isen kosketuksensa konstruktivismiin El Lissitzkyn, Naum Gabon ja Kazimir Malevit\xc5\xa1in n\xc3\xa4yttelyiss\xc3\xa4. _NEWLINE_Vuonna 1923 Moholy-Nagy pestattiin Bauhausiin peruskurssien opettajaksi Johannes Ittenin seuraajaksi. H\xc3\xa4n toi koulun linjaa l\xc3\xa4hemm\xc3\xa4ksi sen alkuper\xc3\xa4isi\xc3\xa4 aatteita, muotoilun ja taiteen yhdist\xc3\xa4mist\xc3\xa4. Bauhausissa ty\xc3\xb6skennelless\xc3\xa4\xc3\xa4n Moholy-Nagy loi my\xc3\xb6s tunnetuimmat omat ty\xc3\xb6ns\xc3\xa4 muotoilijana; h\xc3\xa4nen suositun valaisimensa lisenssimaksut pelastivat koulun rahatilanteen. _NEWLINE_Bauhausin sulkemisen j\xc3\xa4lkeen Moholy-Nagy siirtyi Hollantiin ja sielt\xc3\xa4 Lontooseen 1935. Vuonna 1937 Moholy-Nagy kutsuttiin Uuden Bauhausin johtajaksi Chicagoon, ja h\xc3\xa4n muutti Yhdysvaltoihin._NEWLINE_L\xc3\xa1szl\xc3\xb3 Moholy-Nagy kuoli leukemiaan Chicagossa vuonna 1946. Budapestissa sijaitseva Moholy-Nagyn taideyliopisto on nimetty h\xc3\xa4nen mukaansa._NEWLINE_Alvar Aalto koki Moholy-Nagyn valokuvat t\xc3\xa4rkeiksi arkkitehtuurin modernismin edist\xc3\xa4jiksi.'